La captura en viu d'ocells fringíl·lids per a la seva posterior tinença i gaudi dels seus cants en els concursos té un fort arrelament a Catalunya i forma part de la cultura i la tradició de molts pobles.
L'article 34.3 del Decret legislatiu 2/2008, de 15 d'abril, preveu que, excepcionalment, d'acord amb el que s'estableixi per reglament, es pot autoritzar la captura en viu, la tinença i l'exhibició pública de mascles de pinsà (Fringilla coelebs), cadernera (Carduelis carduelis), verdum (Carduelis chloris) i passerell (Carduelis cannabina) per a activitats tradicionals destinades a concursos de cant, sempre que les activitats esmentades no comportin un detriment per a les poblacions d'aquestes espècies, i prohibeix la captura, la tinença i l'exhibició pública de femelles de les espècies esmentades.
Mitjançant l'Ordre de 21 de juliol de 1999 es va regular la captura en viu, la tinença i l'exhibició pública d'ocells fringíl·lids per a activitats tradicionals.
La Directiva 2009/147/CE, de 30 de novembre de 2009, relativa a la conservació de les aus salvatges, estableix la prohibició de capturar els ocells salvatges, però preveu que els estats membres poden introduir excepcions, si no hi ha una altra solució satisfactòria, entre d'altres motius, per permetre, en condicions estrictament controlades i d'una manera selectiva, la captura, la retenció o qualsevol altra explotació prudent de determinats ocells en petites quantitats.
La Llei 42/2007, de 13 de desembre, del patrimoni natural i de la biodiversitat, prohibeix la captura en viu i la possessió d'animals salvatges, però també preveu que aquesta prohibició pot quedar sense efecte, amb l'autorització administrativa prèvia de la comunitat autònoma, si no hi ha cap altra solució satisfactòria i sense que això suposi perjudicar el manteniment en un estat de conservació favorable de les poblacions de què es tracti, en la seva àrea de distribució natural, quan es donin determinades circumstàncies.
Entre aquestes circumstàncies s'esmenta la de permetre en condicions estrictament controlades i mitjançant mètodes selectius la captura, la retenció o qualsevol altra explotació prudent de determinades espècies no incloses a la Llista d'espècies en règim de protecció especial, en petites quantitats i amb les limitacions necessàries per garantir-ne la conservació.
En conseqüència, actualment, d'acord amb la normativa comunitària i bàsica estatal, la captura en viu d'ocells fringíl·lids només es permet excepcionalment quan no hi ha altra solució satisfactòria.
Davant la necessitat de preservar la biodiversitat i complir la Directiva 2009/147/CE, de 30 de novembre de 2009, i la Llei 42/2007, de 13 de desembre, i mentre l'ordenament català no reguli les excepcions a la prohibició de captura i possessió d'ocells fringíl·lids, cal deixar sense efecte el seu règim de captura en viu per a activitats tradicionals previst a l'Ordre de 21 de juliol de 1999.
Per aquesta raó, es preveu l'entrada en vigor immediata de la present Ordre.
D'acord amb el Decret 200/2010, de 27 de desembre, de creació, denominació i determinació de l'àmbit de competència dels departaments de l'Administració de la Generalitat de Catalunya, correspon al Departament d'Agricultura, Ramaderia, Pesca, Alimentació i Medi Natural l'exercici de les atribucions pròpies de l'Administració de la Generalitat en l'àmbit del medi natural i la biodiversitat.
Per tot el que s'ha exposat, a proposta de la Direcció General del Medi Natural i Biodiversitat i en ús de les atribucions que m'han estat conferides,
—1 Es deixa sense efecte el règim d'autorització excepcional de captura en viu d'ocells fringíl·lids per a activitats tradicionals previst a l'Ordre de 21 de juliol de 1999 (DOGC núm. 2938, de 26.7.999).
—2 Mentre l'ordenament català no reguli les excepcions a la prohibició de captura i possessió d'ocells fringíl·lids, les persones que l'any 2009 obtingueren l'autorització excepcional nominal per a la captura en viu, la tinença i l'exhibició pública d'ocells fringíl·lids per a activitats tradicionals i que, com a conseqüència d'aquesta autorització, posseeixin exemplars mascles de pinsà (Fringilla coelebs), cadernera (Carduelis carduelis), verdum (Carduelis chloris) i passerell (Carduelis cannabina), poden mantenir la seva possessió i exhibir-los en concursos de cant sempre que compleixin els requisits establerts a l'article 3.1 de l'Ordre de 21 de juliol de 1999.
Derogació parcial de l'Ordre de 21 de juliol de 1999
Es deroguen l'article 3, excepte les previsions del seu apartat 1 pel que fa a la tinença i exhibició pública en concursos de cant, i els articles 1, 2, 4, 5, 6 i 8, en la seva integritat, de l'Ordre de 21 de juliol de 1999.
Barcelona, 11 de febrer de 2011
Pesca, Alimentació i Medi Natural